钦定古今图书集成/明伦汇编/闺媛典/第018卷 > 鹧鸪天三首 前人
## 钦定古今图书集成/明伦汇编/闺媛典/第018卷 > 鹧鸪天三首 前人

荷气吹凉到枕边。薄纱如雾亦如烟。清泉浴后花垂
雨，白雪倾时玉满船。钗欲溜，髻微偏。却寻霜粉扑
香绵。冰肌近著浑无暑，小扇频摇最可怜。

袅袅云梳晓髻堆。娟娟秋净眼波回。“旧家十二峰前
住，偶为襄王下楚台。”闲院静，小桃开。刘郎前度几
回来。东风易得行云散，花里传觞莫漫催。

“彩鹢双飞雪浪翻，楚歌声转绿杨湾。一川红斾初衔
日，两岸朱楼不下帘。闲倚处，玉垂纤。白团扇底藕
丝衫。未成密约回秋水，看得羞时隔画檐。